CELEX: 62008TN0471
Language: el
Date: 2008-10-23 00:00:00
Title: Υπόθεση T-471/08: Προσφυγή της Ciarán Toland κατά του Ευρωπαϊκού Κοινοβουλίου που ασκήθηκε στις 23 Οκτωβρίου 2008

7.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/37
            
         Προσφυγή της Ciarán Toland κατά του Ευρωπαϊκού Κοινοβουλίου που ασκήθηκε στις 23 Οκτωβρίου 2008
   (Υπόθεση T-471/08)
   (2009/C 32/72)
   Γλώσσα διαδικασίας: η αγγλική
   Διάδικοι
   
      Προσφεύγουσα: Ciarán Toland (Δουβλίνο, Ιρλανδία) (εκπρόσωποι: A. Burke, solicitor, και E. Regan, SC)
   
      Καθού: Ευρωπαϊκό Κοινοβούλιο
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 11 Αυγούστου 2008 απόφαση A(2008) 10636 της Dianna Wallis, αντιπροέδρου του Προεδρείου του Ευρωπαϊκού Κοινοβουλίου, προς την προσφεύγουσα, καθόσον με την απόφαση αυτή απαγορεύεται στην προσφεύγουσα η πρόσβαση στην έκθεση υπ' αριθ. 06/02, της 9ης Ιανουαρίου 2008, της υπηρεσίας εσωτερικού ελέγχου του Ευρωπαϊκού Κοινοβουλίου με τίτλο «Έλεγχος των αποζημιώσεων των βοηθών των βουλευτών»·
            
         
               —
            
            
               να υποχρεώσει το Ευρωπαϊκό Κοινοβούλιο να επιτρέψει στην προσφεύγουσα την πρόσβαση στην έκθεση υπ' αριθ. 06/02 της υπηρεσίας εσωτερικού ελέγχου του Ευρωπαϊκού Κοινοβουλίου με τίτλο «Έλεγχος των αποζημιώσεων των βοηθών των βουλευτών»·
            
         
               —
            
            
               να καταδικάσει το Ευρωπαϊκό Κοινοβούλιο στα δικαστικά έξοδα.
            
         Λόγοι και κύρια επιχειρήματα
   Στις 11 Ιουνίου 2008, η προσφεύγουσα υπέβαλε ενώπιον του Ευρωπαϊκού Κοινοβουλίου αίτηση να της επιτραπεί η πρόσβαση στην ετήσια έκθεση της υπηρεσίας εσωτερικού ελέγχου για το 2006, και στις 16 εκθέσεις ελέγχου που αναφέρονται στο σημείο 24 του από 22 Απριλίου 2008 ψηφίσματος του Ευρωπαϊκού Κοινοβουλίου. Με το από 23 Ιουνίου 2008 έγγραφο, επιτράπηκε στην προσφεύγουσα μερική πρόσβαση σε μία από τις εκθέσεις αυτές, την έκθεση εσωτερικού ελέγχου υπ' αριθ. 07/01, και, κατ' εφαρμογή του άρθρου 7, παράγραφος 2, του κανονισμού 1049/2001 (1), η προσφεύγουσα υπέβαλε επιβεβαιωτική αίτηση για πρόσβαση στις 16 εκθέσεις ελέγχου. Με το από 11 Αυγούστου 2008 έγγραφο, του οποίου έλαβε γνώση η προσφεύγουσα στις 2 Αυγούστου 2008, η αντιπρόεδρος του Ευρωπαϊκού Κοινοβουλίου της επέτρεψε την πρόσβαση σε δεκατρείς από τις εκθέσεις αυτές, μερική πρόσβαση σε δύο από τις λοιπές και απαγόρευσε την πρόσβαση σε μία από αυτές.
   Με την προσφυγή που άσκησε κατ' εφαρμογή του άρθρου 230 ΕΚ και σύμφωνα με τον κανονισμό 1049/2001, η προσφεύγουσα ζητεί από το Πρωτοδικείο να ακυρώσει εν μέρει την από 11 Αυγούστου 2008 απόφαση A(2008) 10636 με την οποία απορρίφθηκε η αίτησή της περί προσβάσεως στην έκθεση υπ' αριθ. 06/02 της υπηρεσίας εσωτερικού ελέγχου του Ευρωπαϊκού Κοινοβουλίου με τίτλο «Έλεγχος των αποζημιώσεων των βοηθών των βουλευτών».
   Η προσφεύγουσα υποστηρίζει ότι η προσβαλλομένη απόφαση ενέχει νομική και πραγματική πλάνη, είναι δυσανάλογη και μη αιτιολογημένη, καθόσον:
   
               α)
            
            
               δεν δικαιολογεί την άρνηση προσβάσεως με παραδεκτά επιχειρήματα·
            
         
               β)
            
            
               χρησιμοποιεί περιθώριο εκτιμήσεως το οποίο δεν διαθέτει, κατά παράβαση των νομοθετικών διατάξεων·
            
         
               γ)
            
            
               δεν προβάλλει νόμιμους λόγους άρνησης της πρόσβασης κατ' εφαρμογή του άρθρου 4, παράγραφος 2, τρίτη περίπτωση, και παράγραφος 3, του κανονισμού 1049/2001·
            
         
               δ)
            
            
               δεν εξέτασε αν υπερισχύον δημόσιο συμφέρον δικαιολογεί τη γνωστοποίηση·
            
         
               ε)
            
            
               η αντιπρόεδρος δεν εξέτασε αν το διακύβευμα της δημοκρατίας, της δυνατότητας πλήρους προσβάσεως και της διαφάνειας αποτελεί υπερισχύον δημόσιο συμφέρον που δικαιολογεί τη γνωστοποίηση·
            
         
               ζ)
            
            
               αναγνωρίζει ότι η έκθεση του εσωτερικού ελέγχου συστήνει σχέδια δράσης στο πλαίσιο της νομοθετικής και κανονιστικής διαδικασίας ή δεν εξέτασε αν το διακύβευμα της δημοκρατίας, της δυνατότητας πλήρους προσβάσεως και της διαφάνειας στη νομοθετική και κανονιστική διαδικασία είναι ζήτημα συμμετοχής των πολιτών που συνιστά υπερισχύον της γνωστοποιήσεως δημόσιο συμφέρον.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).